Lottomillionær nummer fem i Tårs har glimret ved sit fravær i de seneste dage. Men tirsdag eftermiddag skete der noget.

De har efterhånden prøvet det nogle gange i Tårs Døgnbutik. 1.100.000 kroner. 3.400.000 kroner. Ja sågar 9.500.000 kroner. For enden af disken i døgnbutikken midt i byen hænger beviserne for indtil videre fire lottospillere, som er blevet millionærer, efter at have købt en lottokupon i butikken. - Så vi er er ved at kunne tapetsere en hel væg med de der store check-plakater, siger Carsten Andreasen, der er indehaver af Tårs Døgnbutik, med et skævt smil. Han har personligt overbragt det glade budskab til flere af de lottospillere, som gennem tiden er blevet millionærer af at spille i butikken. - Det er da sjovt at stå her selv, så man kan se, hvordan vedkommende reagerer, når de får beskeden, siger han. Nu er den så gal igen. Ved den seneste lottotrækning har en heldig spiller fra Tårs vundet en million kroner på en nittekupon – altså en kupon uden syv rigtige. Men ved en efterfølgende lodtrækning efter den primære trækning, har en lottospiller fra byen altså haft heldet med sig. Et held, der betyder, at byen nu har fået lottomillionær nummer fem. Men da TV2 Nord ved middagstid tirsdag spørger, om vinderkuponen er blevet indløst, er status den samme. Vinderkuponen og byens nyeste millionær glimrer stadig ved deres fravær. - Der er mange, som venter til weekenden med at få tjekket deres kuponer, når de alligevel skal have nye kuponer, fortæller Carsten Andreasen. Og der kunne historien godt være endt… Men da vi kontakter Carsten Andreasen igen tirsdag aften for at høre til status på den manglende lottomillionær, har situationen ændret sig markant. Nærmere betegnet kort før klokken 16, da en fast lottospiller fra byen skal have sine kuponer tjekket, sker der noget. - Hun blev noget chokeret, da hun fik at vide, at hun har vundet en million kroner, fortæller Carsten Andreasen, der udmærket kender den lokale kvinde, som nu er blevet en million kroner rigere – og kan smykke sig med titlen som den femte lottomillionær i Tårs.